CELEX: 62014TN0703
Language: et
Date: 2014-10-02 00:00:00
Title: Kohtuasi T-703/14: 2. oktoobril 2014 esitatud hagi – Diktyo Amyntikon Biomichanion Net versus komisjon

15.12.2014   
            
            
               ET
            
            
               Euroopa Liidu Teataja
            
            
               C 448/30
            
         2. oktoobril 2014 esitatud hagi – Diktyo Amyntikon Biomichanion Net versus komisjon
   (Kohtuasi T-703/14)
   (2014/C 448/39)
   Kohtumenetluse keel: kreeka
   
      Pooled
   
   
      Hageja: Diktyo Amyntikon Biomichanion Net (Kaisariani, Kreeka) (esindaja: advokaat K. Damis)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               määrata ekspertiis, et vaadata läbi audiitorfirma KPMG AG raamatupidamisekspertide auditiaruande väidetav järeldus, mille Euroopa Komisjon ekslikult ja õigusvastaselt aluseks võttis ja mille kohaselt „puudusid alternatiivsed tõendid, mis kinnitaksid, et taotletavad personalikulud on tegelikud kulud”. Sellel asjaolul on vaidluse lahendamisel määrav tähtsus, kuna personalikulud mõjutavad ka kõiki kaudseid kulusid. Hageja rõhutab veel, et KPMG AG auditiaruanne, mille kohta äriühing DAVNET AEVE esitas kirjalikud märkused ja taotluse see uuesti läbi vaadata, esitades vaieldamatud tõendid, leidis komisjoni heakskiitu piisava põhjenduseta ja esitatud tõendeid ümber lükkamata;
            
         
               —
            
            
               tuvastada esiteks, et võlateatega nr 3241409008, mis on hagejale saadetud 31. juulil 2014 ja millega nõutakse 64  574,73 euro suuruse summa tagastamist projekti FP7-SME-2007-222303 „FIREBOB” käsitleva lepingu järgi, tuginedes auditiaruandele 12-BAI176-003, on rikutud komisjoni lepingulisi kohustusi ja see teade on põhjendamatu, ning teiseks, et vaidlusaluse lepingu raames esitatud kulud on kõlblikud, mistõttu komisjoni tuleb kohustada väljastama kreeditarve 64  574,73 euro suuruses summas.
            
         
      Väited ja peamised argumendid
   
   Hagi põhjenduseks esitab hageja neli väidet.
   
               1.
            
            
               Esimene väide puudutab vahekohtuklauslit. Hageja väidab esiteks, et esitatud tõenditega on täielikult tõendatud, et hageja töötajad tegid tööd projektiga „FIREBOB”, teiseks, et auditiaruande üheski punktis ei ole öeldud, et hageja töötajad ei viinud lõpule projekti vastavalt „FIREBOBi” lepingule või et hageja esitas valeandmeid, ning kolmandaks, et hageja kohustus vahendama töötajaid 12,2 inimest kuus ja rakendas kokku 21,92 inimest kuus, taotlemata juba kinnitatud eelarve muutmist.
            
         
               2.
            
            
               Teine väide käsitleb õiguse kuritarvitamist. Hageja väidab, et komisjoni nõue tagastada 64  574,73 eurot ehk summa, mis on ligi viis korda suurem talle antud otsetoetusest (13  474,00 eurot) projekti eest, mille hageja tõhusalt rakendas, on ebaproportsionaalne ja vastuolus lepingu heauskse täitmise põhimõttega.
            
         
               3.
            
            
               Kolmas väide käsitleb õiguspärase ootuse põhimõtte rikkumist. Hageja väidab, et talle ei antud seadusjärgset õigust esitada oma legitiimsed vastuväited otse Euroopa Komisjoni määratud audiitorile ja anda selgitusi auditiaruande koostaja põhjendamatute väidete kohta.
            
         
               4.
            
            
               Neljas väide puudutab analoogia põhimõtet. Hageja väidab, et „FIREBOBi” lepingu II lisa punkti II.24 lõige 1 annab komisjonile võimaluse mitte nõuda hüvitise maksmist, arvestades, et hageja tehtud tööle on antud väga positiivne hinnang ja Euroopa Komisjoni tehnilise aruande kohaselt andis see väga kõrge tasemega teaduslikke tulemusi.